B4-0498, 0510, 0523, 0527, 0530, 0532 και 0541/96

Ψήφισμα σχετικά με την κατάσταση στη Λιβερία

Το Ευρωπαϊκό Κοινοβούλιο,

- έχοντας υπόψη τη δήλωση της Ευρωπαϊκής Ένωσης της 11ης Απριλίου 1996 σχετικά με την κατάσταση στη Λιβερία,

Α. ανήσυχο για το πρόσφατο ξέσπασμα των μαχών στην Moνρόβια το οποίο απειλεί να αναζωπυρώσει τον εξαετή εμφύλιο πόλεμο που προκάλεσε 150.000 θύματα και ανάγκασε το 80% περίπου του πληθυσμού να μετακινηθεί υποχρεωτικά,

Β. ανησυχώντας βαθύτατα από την επανέναρξη των μαχών στην Μονρόβια που προκάλεσαν μέλη της εθνότητας Khran, υποστηρικτές του Roosvelt Johnson, με αποτέλεσμα να υπάρξουν και άλλα θύματα και δεκάδες χιλιάδες νέοι πρόσφυγες, και να τεθεί σε άμεσο κίνδυνο ο πληθυσμός της Λιβερίας, συμπεριλαμβανομένων των διεθνών εκπροσώπων που βρίσκονται στη χώρα,

Γ. διαπιστώνοντας με θλίψη ότι οι διάφορες συμφωνίες κατάπαυσης του πυρός παραβιάσθηκαν στο σύνολό τους από τους αντιμαχομένους,

Δ. έχοντας υπόψη ότι τον Αύγουστο του 1995, κατέστη δυνατή η επίτευξη ειρηνευτικής συμφωνίας στην Aμπούζα μεταξύ των επτά αντιμαχομένων παρατάξεων, στα πλαίσια της οποίας συμφωνήθηκε ο αφοπλισμός όλων των φατριών υπό τον έλεγχο της ECOMOG και η διεξαγωγή εκλογών εντός ενός έτους,

Ε. ανησυχώντας βαθύτατα ότι η ειρηνευτική διαδικασία στη Λιβερία κινδυνεύει να αποτύχει πλήρως λόγω των συνεχιζομένων μαχών,

ΣΤ. ανησυχώντας για την επιδείνωση της επισιτιστικής και υγειονομικής κατάστασης που προκλήθηκε από το κύμα των προσφύγων, καθώς και από την αδυναμία των ΜΚΟ να διανείμουν τη διεθνή βοήθεια, και επισημαίνοντας ότι οι αξιωματούχοι του Παγκοσμίου Επισιτιστικού Προγράμματος στην Μονρόβια δήλωσαν ότι πεθαίνουν καθημερινά περίπου 5 άτομα από κακή διατροφή στην περιοχή Capa Morni,

1. καταδικάζει απερίφραστα τα γεγονότα που οδήγησαν στις πρόσφατες στρατιωτικές συγκρούσεις και ζητεί να αναλάβουν τα Ηνωμένα Έθνη με την βοήθεια της Διεθνούς Κοινότητος μια νέα πρωτοβουλία για την αποκατάσταση της ειρήνης και της σταθερότητας στη Λιβερία[semigr ]

2. καταδικάζει τη σύλληψη ομήρων από οιοδήποτε από τα αντιμαχόμενα μέρη, καθώς και τις λεηλασίες που διαπράττονται στο σύνολο της Μονρόβια[semigr ] ζητεί την άμεση και άνευ όρων απελευθέρωση των εκατοντάδων ομήρων που κρατούν οι διάφορες ένοπλες ομάδες των Khran, και απαιτεί τον σεβασμό της διεθνούς ανθρωπιστικής νομοθεσίας για τον άμαχο πληθυσμό, καθώς και την εγγύηση της προσωπικής ασφάλειας των μελών των διεθνών οργανώσεων[semigr ]

3. απευθύνει έκκληση στις ομάδες αυτές να σταματήσουν αμέσως τις εχθροπραξίες και να τηρήσουν την κατάπαυση του πυρός που συμφωνήθηκε στις 12 Απριλίου 1996, σύμφωνα με την κοινή έκκληση του ΟΗΕ, της ECOMOG και όλων των διπλωματικών εκπροσώπων που βρίσκονται στη Μονρόβια[semigr ]

4. επαναλαμβάνει την προσήλωσή του στις συμφωνίες ειρήνης που υπεγράφησαν στις 20 Αυγούστου 1996 στην Αμπούζα, οι οποίες πρέπει να εφαρμοσθούν από την κυβέρνηση της Λιβερίας, ιδίως σε ό,τι αφορά τη διεξαγωγή ελεύθερων και πολυκομματικών εκλογών υπό τον διεθνή έλεγχο και τη δημιουργία νέων θεσμικών οργάνων εκπροσώπησης των διαφόρων κοινωνικών ομάδων της Λιβερίας[semigr ]

5. ζητεί από την Διεθνή Κοινότητα και ιδίως από την ΕΕ να επιταχύνουν και να αυξήσουν τη στήριξη που παρέχουν στην ECOMOG, παρέχοντάς της με τον τρόπο αυτό τη δυνατότητα να μεσολαβήσει στην παρούσα κρίση και να προχωρήσει στον αφοπλισμό των αντιμαχομένων παρατάξεων, στην αποστράτευση και στην επανένταξη των στρατιωτών στην κοινωνική ζωή[semigr ]

6. επισημαίνει με ικανοποίηση το αποτέλεσμα της διαμεσολαβητικής αποστολής που πραγματοποίησε η κυβέρνηση της Γκάνα, η οποία επέτρεψε την ανασύνταξη των στρατιωτών της ECOMOG, καθώς και την έναρξη της αποχώρησης των στρατευμάτων που πολιορκούσαν τον καταυλισμό Barclay[semigr ]

7. καλεί την «Διαφρικανική δύναμη παρέμβασης» να ενισχύσει την παρουσία της στη Λιβερία, προκειμένου να συμβάλει στη δημιουργία συνθηκών εθνικής συμφιλίωσης και ζητεί από την ECOMOG να προχωρήσει στον αφοπλισμό των εξήντα περίπου χιλιάδων μαχητών των διαφόρων φατριών[semigr ]

8. ζητεί από τη διεθνή κοινότητα να σεβαστεί αυστηρά το εμπάργκο για την πώληση όπλων στη Λιβερία, σύμφωνα με το ψήφισμα αριθ. 788/92 του Συμβουλίου Ασφαλείας των Ηνωμένων Εθνών[semigr ]

9. ανησυχεί βαθύτατα από τις τραγικές συνθήκες διαβίωσης χιλιάδων προσφύγων από τη Λιβερία στην Ακτή του Ελεφαντοστού, τη Γουϊνέα και Σιέρα Λεόνε και ζητεί από την Επιτροπή να συνεχίσει την ανθρωπιστική βοήθεια προς τη Λιβερία και να εντείνει τα προγράμματα υπέρ των προσφύγων αυτών[semigr ]

10. απευθύνει επίσης έκκληση στις δωρήτριες χώρες να αυξήσουν την ανθρωπιστική βοήθεια που αποστέλλουν στους μαστιζόμενους πληθυσμούς οι οποίοι απειλούνται από την παρούσα κρίση[semigr ]

11. καλεί συγκεκριμένα την UNICEF και τα κράτη μέλη της ΕΕ να εφαρμόσουν ειδικά προγράμματα για την αποκατάσταση των χιλιάδων στρατευμένων παιδιών της Λιβερίας μέσω εκπαιδευτικών προγραμμάτων και προγραμμάτων επαγγελματικής κατάρτισης και, όπου κριθεί αναγκαίο, μέσω ψυχιατρικής βοήθειας[semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Συμβούλιο του Κράτους και την μεταβατική κυβέρνηση της Λιβερίας, τις κυβερνήσεις της Γκάνα, της Ακτής του Ελεφαντοστού, της Σιέρρα Λεόνε, της Γουϊνέας και της Νιγηρίας, καθώς και στον Γενικό Γραμματέα του ΟΑΕ, τη Συνέλευση Ίσης Εκπροσώπησης ΑΚΕ-ΕΕ και τον Γενικό Γραμματέα των Ηνωμένων Εθνών.